Na temelju članka 19a Zakona o lokalnoj i područnoj (regionalnoj) samoupravi („Narodne novine“, broj 19/13-pročišćeni tekst), članka 117. Zakona o socijalnoj skrbi (“Narodne novine”, broj 157/13, 152/14, 99/15 i 52/16), **članaka 4. i 9. Zakona o zdravstvenoj zaštiti (“Narodne Novine”, broj 150/08, 155/09, 71/10, 139/10, 22/11, 84/11, 154/11, 12/12, 35/12, 70/12, 144/12, 82/13, 159/13, 22/14, 154/14 70/16), članka 32. i 33. Zakona o udrugama (“Narodne Novine”, broj 74/14)** i članka 32. Statuta Grada Šibenika (“Službeni glasnik Grada Šibenika”, broj 8/10, 5/12 i 2/13), Gradsko vijeće Grada Šibenika, na 27. sjednici od 19. prosinca 2016. godine, donosi

**P R O G R A M**

***Zdravstvene zaštite i***

***pomoći socijalno ugroženim, nemoćnim i***

***drugim osobama Grada Šibenika***

***za 2017. godinu***

**I. UVODNI DIO**

Grad Šibenik u svom Proračunu za 2017. godinu za potrebe zdravstvene zaštite i socijalne skrbi osigurao je sredstva u iznosu od 4.684.000 kuna.

Ovim Programom u okviru osiguranih sredstava utvrđuju se prava utvrđena Zakonom o zdravstvenoj zaštiti i Zakonom o socijalnoj skrbi, te druga prava i pomoći, način financiranja tih prava, te uvjeti i način njihova ostvarivanja.

**II. OBLICI POMOĆI**

*1. ZDRAVSTVENA ZAŠTITA*

Aktivnosti: S ciljem bolje zdravstvene zaštite stanovnika na širem području Grada, financira se rad Objedinjenog hitnog bolničkog prijema, rad medicinske sestre u ambulanti na otocima Kapriju i Žirju, kao i aktivnosti u okviru pojedinih nacionalnih projekta u području zdravstva.

a) Tekuće donacije za Dom zdravlja Šibenik 150.000 kuna

b) Šibenik – grad prijatelj djece 30.000 kuna

c) Sufinanciranje Objedinjenog hitnog

bolničkog prijema 50.000 kuna

***Iznos: 230.000 kuna***

*2. POMOĆ ZA PODMIRENJE TROŠKOVA OGRJEVA*

Odredbama članka 43. Zakona o socijalnoj skrbi utvrđeno je da se samcu ili kućanstvu korisniku zajamčene minimalne naknade koji se grije na drva priznaje pravo na troškove ogrjeva na način da mu se jednom godišnje osigura 3 m3 drva ili odobri novčani iznos za podmirenje tog troška u visini koju odlukom odredi nadležna jedinica područne (regionalne) samouprave, odnosno grad Zagreb.

***Iznos: 330.000 kuna***

*3. POMOĆ ZA PODMIRENJE TROŠKOVA STANOVANJA*

Pomoć za podmirenje troškova stanovanja uključuje dva oblika pomoći:

Pravo na naknadu za troškove stanovanja - priznaje se korisnicima zajamčene minimalne naknade sukladno odredbama Zakona o socijalnoj skrbi i odredbama Odluke o socijalnoj skrbi i drugim socijalnim pravima građana Grada Šibenika.

Pomoć za podmirenje troškova slobodno ugovorene najamnine – priznaje se građanima koji stanuju u statusu podsanara kod druge fizičke osobe i koji svoj status dokazuju ugovorom o najmu stana. Pomoć mogu ostvariti građani koji nakon što podmire slobodno ugovorenu najamninu ostanu bez dovoljno sredstava za podmirenje osnovnih životnih potreba.

**Iznos: 1.300.000 kuna**

*4. POMOĆ OSOBAMA S MENTALNOM RETARDACIJOM –IZVANINSTITUCIONALNO ZBRINJAVANJE DJECE I MLADIH*

Grad pruža potporu projektima u svrhu poboljšavanja usluga socijalne skrbi na području grada Šibenika kroz deinstitucionalizaciju i reintegraciju u obitelj i lokalnu zajednicu osoba s posebnim potrebama.

**Iznos: 71.000 kuna**

5*. JEDNOKRATNA POMOĆ*

Jednokratna novčana pomoć može se odobriti samcu ili kućanstvu koji ispunjavaju uvjete prihoda i socijalni uvjet iz članka 12. Odluke a koji su se zbog trenutačnih okolnosti našli u položaju socijalne ugroženosti, a prema ocjeni Odjela, nisu u mogućnosti djelomično ili u cijelosti zadovoljiti osnovne životne potrebe. Pomoć se može dodijeliti sukladno raspoloživim sredstvima u proračunu Grada.

**Iznos: 170.000 kuna.**

*6. POGREBNI TROŠKOVI*

Pogrebni troškovi obuhvaćaju pomoć za osobe koje to pravo ne ostvaruju ni u jednom sustavu (MIORH-a, socijalne skrbi, vlastitih prihoda ili od srodnika).

**Iznos: 6.000 kuna**

7*. POMOĆ U ORGANIZIRANJU PUČKE KUHINJE, PRIHVATILIŠTA ZA ŽENE I DJECU ŽRTVE OBITELJSKOG NASILJA I CENTRA ZA BESKUĆNIKE PRI CARITASU BISKUPIJE ŠIBENSKE*

U sklopu ove pomoći za prehranu ista se može odobriti nepokretnoj, polupokretnoj ili drugoj socijalno ugroženoj osobi koja nije u mogućnosti sama pripremati obrok hrane (jedan obrok dnevno i to u pravilu ručak). Pomoć obuhvaća i naknadu zaposleniku za rad sa žrtvama obiteljskog nasilja, te financiranje skloništa za beskućnike.

**Iznos: 360.000 kuna.**

*8. POMOĆ RODITELJIMA ZA NOVOROĐENO DIJETE*

Pomoć se dodjeljuje roditeljima s područja grada Šibenika za svako novorođeno dijete, i to:

- za prvorođeno dijete u visini od 1.200 kuna

- za drugorođeno dijete u visini od 1.400 kuna

- za trećerođeno ( i više ) u visini od 3.000 kuna .

**Iznos: 1.513.000 kuna**

*9. POMOĆNIK U NASTAVI*

Program uvođenja osobnih pomoćnika u nastavi s realizacijom je započeo u školskoj 2013/2014 godini. Obrazovanje i briga o djeci s teškoćama u razvoju posljednjih godina uključuje opsežniju integraciju i inkluziju u redovni sustav školovanja. Pozitivna europska praksa inkluzije uključuje i osobne pomoćnike kao pomoć u odgojno-obrazovnom procesu djece s teškoćama u razvoju. Kako u osnovnim školama kojima je Grad Šibenik osnivač postoje učenici s teškoćama uvođenje osobnih pomoćnika u odgojno-obrazovni sustav postao je dio širih javnih potreba. U realizaciji ovoga programa Grad Šibenik surađuje s udrugama koje štite interese djece s posebnim potrebama.

Za školsku 2016/2017. godinu Grad je u partnerstvu s Udrugom za pomoć osobama s mentalnom retardacijom Šibensko-kninske županije „Kamenčići“ na projektu „Asistencija u nastavi za učenike s teškoćama na području Šibensko-kninske županije“ kojeg sufinancira u 2017. godini s iznosom od 50.000 kuna.

**Iznos: 50.000 kuna**

*10. CENTAR ZA PRUŽANJE USLUGA U ZAJEDNICI GRADA ŠIBENIKA*

Centar za pružanje usluga u zajednici Grada Šibenika provodi programe pomoć u kući starijim osobama na području grada Šibenika i šibenskih otoka kojim se pružaju usluge pomoći starijim osobama u obavljanju svakodnevnih životnih aktivnosti neposredno u njihovim kućanstvima, te u prostorijama Centra.

**Iznos: 654.000 kuna**

**III. DRAGOVOLJNI RAD**

Grad Šibenik posebno će poticati dobrosusjedsku pomoć, dragovljni rad i druge oblike dobročinstva.

**IV. ZAKLJUČNA ODREDBA**

Ovaj Program stupa na snagu osmog dana od dana objave u „Službenom glasniku Grada Šibenika“.

KLASA: 551-01/16-01/10

URBROJ: 2182/01-05/1-16-2

Šibenik, 19. prosinca 2016.

GRADSKO VIJEĆE GRADA ŠIBENIKA

PREDSJEDNIK

dr.sc. Ivica Poljičak

Dostaviti:

1.Službeni glasnik Grada Šibenika

2.Ured gradonačelnika-ovdje

3. Upravni odjel za financije - ovdje

4. Upravni odjel za društvene djelatnosti - ovdje

5. Dokumentacija - ovdje

6. Arhiv – ovdje